આ યોજનાઓ ઉપરાંત મહિલાઓ અને બાળકોના કલ્યાણ માટે ગુજરાત સરકારે કુટુંબ કલ્યાણ, શિક્ષણ, આરોગ્ય, પોષણ, ન્યાય અને સમાનતા જેવી બાબતો ઉપર પણ ધ્યાન કેન્દ્રિત કર્યું છે. ઘરેલું હિંસા, મહિલાને સંપત્તિમાં અધિકાર, દહેજ તથા જાતિય સત્તામણી સામે રક્ષણ વગેરે મહિલાઓને સ્પર્શતી બાબતો માટે પણ ગુજરાત સરકારનો મહિલા અને બાળવિકાસ વિભાગ અસરકારક પગલાં લે છે. ટૂંકમાં મહિલાઓના સર્વાંગી વિકાસ માટે જાતિય સમાનતાને કેન્દ્રમાં રાખીને ગુજરાત સરકારે મહિલાઓના સામાજિક, આર્થિક અને શૈક્ષણિક સશક્તિકરણ, સર્વ ક્ષેત્રમાં સમાન તકો તથા બંધારણીય સ્વાતંત્ર્ય અને અધિકારો માટે અનેક પગલાં ભર્યાં છે, જેના પરિણામે ગુજરાતની મહિલા આજે વિકાસના સર્વક્ષેત્રે હરણફાળ ભરી રહી છે. નેતૃત્વ ક્ષેત્રે પણ ૮૩૧ સમરસ ગામોમાં મહિલા સરપંચો યોગદાન આપી રહી છે. મહિલા-બાળવિકાસ માટેની ગુજરાત સરકારની આ યોજનાઓ સર્વ વર્ગની મહિલાઓને આવરી લે છે, જેમ કે ગ્રામીણ મહિલાઓ માટે સખી મંડળ યોજના, શહેરી મહિલાઓ માટે બચત અને રોકાણ મંડળી, અનુ. જાતિ-જનજાતિની મહિલાઓના આર્થિક સ્વાવલંબન માટે મત્સ્યોદ્યોગ યોજના, કૃષક પરિવારની મહિલાઓ માટે કૃષિ તાલીમ યોજના, ગરીબી રેખાથી નીચેના પરિવારોની મહિલાઓ માટે ચિરંજીવી યોજના, સંતાનો દ્વારા ઉપેક્ષિત વૃદ્ધ મહિલાઓ/માતાઓ માટે મહિલા વૃદ્ધાશ્રમ, મહિલા સશક્તિકરણ માટે સ્વયં સિદ્ધા યોજના - આ પૈકીની ઘણી બધી યોજનાઓનો દેશમાં સૌપ્રથમ આરંભ કરાવનારું રાજ્ય ગુજરાત છે. એ આપણા માટે ગૌરવની બાબત છે.